Peter Finsaas

Peter Finsaas (eller Finsås, født 1883 i Snåsa, død 1948 i Trondheim) var gårdbruker på Vestre Horjem, bankkasserer, og ordfører i Snåsa høsten 1945 og vårhalvåret 1948. Han var valgt på Venstres liste. Han døde brått og uventet under et besøk i Trondheim 27. juni 1948.

Han ble først ordfører i august 1945, da førkrigskommunestyret valgt i 1937 trådte i funksjon for resten av året. Den valgte ordføreren Olaf Eggen hadde vært NS-oppnevnt ordfører under krigen, og varaordfører Finsaas ble derfor ordfører. Senere ble Finsaas valgt til ordfører for perioden 1948-1951, men døde i løpet av det første året.  Han var også varaordfører 1929–31 og 1935–40, og satt første gang i kommunestyret 1923–25. 

Peter Finsaas var kasserer i Snåsa sparebank 1927–1948 og var styreformann for Snåsa handelsforening 1936–42 og 1945–48. Finsaas var i 1911 den første formannen i ungdomslaget Andvake.

Han gikk i unge år på folkehøgskole og på Mære landbruksskole (1907) og arbeidet som kontrollassistent i Sør-Trøndelag og Sparbu før han vendte hjem til Snåsa. Han giftet seg i 1922 og overtok gården Vestre Horjem etter svigerfaren i 1926. Etter 1948 drev enka Albertine Finsaas gården til sønnen Arne Peter overtok.

Referanser 

Ordførere i Snåsa
Venstre-ordførere i Nord-Trøndelag